*Autentiškas vertimas*

*Vyriausybės kanceliarijos*

*Dokumentų valdymo skyrius*

*2018 02 28*

**REZOLIUCIJA MEPC.235(65)**

**Priimta 2013 m. gegužės 17 d.**

**1973 M. TARPTAUTINĖS KONVENCIJOS DĖL TERŠIMO IŠ LAIVŲ PREVENCIJOS 1978 M. PROTOKOLO PRIEDO PAKEITIMAI**

**(MARPOL I priede pateikto TTNP liudijimo priedų (A ir B formų) pakeitimai)**

JŪRŲ APLINKOS APSAUGOS KOMITETAS,

*prisimindamas* Tarptautinės jūrų organizacijos konvencijos 38 straipsnio a punktą dėl Jūrų aplinkos apsaugos komiteto (toliau – Komitetas) funkcijų, kurios jam priskirtos vadovaujantis tarptautinėmis konvencijomis dėl jūrų teršimo iš laivų prevencijos ir kontrolės;

*pažymėdamas* 1973 m. Tarptautinės konvencijos dėl teršimo iš laivų prevencijos (toliau – 1973 m. Konvencija) 16 straipsnį ir 1973 m. Tarptautinės konvencijos dėl teršimo iš laivų prevencijos 1978 m. protokolo (toliau – 1978 m. Protokolas) VI straipsnį, kuriuose nustatyta 1978 m. Protokolo pakeitimų tvarka ir atitinkamam Organizacijos padaliniui pavedama svarstyti ir priimti 1973 m. Konvencijos su pakeitimais, padarytais 1978 m. Protokolu (toliau – MARPOL), pakeitimus;

*apsvarstęs* MARPOL I priede pateikto TTNP liudijimo priedų (A ir B formų) pakeitimų projektą,

1. priima, vadovaudamasis 1973 m. Konvencijos 16 straipsnio 2 dalies d punktu, MARPOL I priede pateikto TTNP liudijimo priedų (A ir B formų) pakeitimus, kurių tekstas pateikiamas šios Rezoliucijos priede;

2. nustato, vadovaudamasis 1973 m. Konvencijos 16 straipsnio 2 dalies f punkto iii papunkčio nuostatomis, kad pakeitimai laikomi priimtais 2014 m. balandžio 1 d., jei iki tos datos ne mažiau kaip trečdalis Konvencijos Šalių arba Konvencijos Šalys, kurių prekybos laivynai kartu sudaro ne mažiau kaip penkiasdešimt procentų pasaulio prekybos laivyno bendrosios talpos, nepranešė Organizacijai, kad jos prieštarauja šiems pakeitimams;

3. atkreipia Konvencijos Šalių dėmesį į tai, kad vadovaujantis 1973 m. Konvencijos 16 straipsnio 2 dalies g punkto ii papunkčiu, minėti pakeitimai įsigalioja 2014 m. spalio 1 d., priėmus juos pagal pirmiau išdėstytą 2 dalį;

4. prašo Generalinio sekretoriaus perduoti, vadovaujantis 1973 m. Konvencijos 16 straipsnio 2 dalies e punktu, visoms MARPOL Šalims patvirtintas šios Rezoliucijos ir jos Priede pateiktų pakeitimų kopijas;

5. taip pat prašo Generalinio sekretoriaus perduoti šios Rezoliucijos ir jos Priedo kopijas Organizacijos narėms, kurios nėra MARPOL Konvencijos Šalys.

PRIEDAS

**MARPOL I PRIEDE PATEIKTO TTNP LIUDIJIMO PRIEDŲ (A ir B FORMŲ) PAKEITIMAI**

**1. TTNP liudijimo priedo (A formos) pakeitimai**

3.2.1 punktas keičiamas taip:

„3.2.1. Naftos likučių (nuosėdų) deginimo krosnis □“

**2. TTNP liudijimo priedo (B formos) pakeitimai**

3.2.1 punktas keičiamas taip:

„3.2.1. Naftos likučių (nuosėdų) deginimo krosnis □“